
Ajka Város Önkormányzata Képviselő-testületének 8/2025. (II. 14.) önkormányzati rendelete
a köztisztviselők egyes juttatásairól és támogatásairól szóló 35/2014. (XII.30.) önkormányzati rendelet módosításáról
[1] Ajka Város Önkormányzata Képviselő-testületének a köztisztviselők egyes juttatásairól és támogatásairól szóló 35/2014. (XII.30.) önkormányzati rendelet módosításának célja az Ajkai Közös Önkormányzati Hivatalban foglalkoztatott köztisztviselők illetménykiegészítése jogszabályi alapjának megteremtése.
[2] Ajka Város Önkormányzata Képviselő-testülete a Magyarország Alaptörvénye 32. cikk (2) bekezdésében meghatározott eredeti jogalkotói hatáskörében, a közszolgálati tisztviselőkről szóló 2011. évi CXCIX. törvény 234. § (3)-(4) bekezdésében, a Magyarország 2024. évi központi költségvetéséről szóló 2023. évi LV. törvény 62. § (1) és (6) bekezdésében kapott felhatalmazás alapján, Magyarország Alaptörvénye 32. cikk (1) bekezdés a) pontjában meghatározott feladatkörében eljárva a következőket rendeli el:
1. §
A köztisztviselők egyes juttatásairól és támogatásairól szóló 35/2014.(XII.30.) önkormányzati rendelet 2. § (1) bekezdése helyébe a következő rendelkezés lép:
„(1) A Hivatal köztisztviselői 2025. évben illetménykiegészítésre jogosultak.”
2. §
A köztisztviselők egyes juttatásairól és támogatásairól szóló 35/2014.(XII.30.) önkormányzati rendelet 2/A. §-a helyébe a következő rendelkezés lép:
„2/A. §
Az Ajkai Közös Önkormányzati Hivatalnál a közszolgálati tisztviselőkről szóló 2011. évi CXCIX. törvény 132. §-a szerinti illetményalap 70.000 Ft.”
3. §
A köztisztviselők egyes juttatásairól és támogatásairól szóló 35/2014.(XII.30.) önkormányzati rendelet 4. §-a helyébe a következő rendelkezés lép:
„4. §
Ajka Város Önkormányzata Képviselő-testülete az Ajkai Közös Önkormányzati Hivatal címzetes főjegyzője részére címadományozási juttatást biztosít, melynek mértéke a köztisztviselők egyes juttatásairól és támogatásairól szóló 35/2014. (XII.30.) önkormányzati rendelet 2/A §-ban megállapított illetményalap huszonnégyszerese. A címadományozási juttatás kifizetésére a Köztisztviselők Napjához kapcsolódóan minden év július 5. napjáig kerül sor.”

4. §
E rendelet 1. §-a 2025. január elsejétől alkalmazandó.
5. §
(1) Ez a rendelet – a (2) bekezdésben foglalt kivétellel – 2025. február 16-án lép hatályba.
(2) A 2. § 2025. április 1-jén lép hatályba.

[bookmark: _Hlk158187791]Ajka, 2025. január 30.


Kihirdetési záradék:
A rendelet kihirdetésének napja: 2025. február 14.



         Schwartz Béla                                                            Dr. Jáger László 
		         polgármester	           				                jegyző

Részletes indokolás
Az 1–5. §-hoz 
1. §-hoz
A közszolgálati tisztviselőkről szóló 2011. évi CXCIX. törvény 234. § (3) és (4) bekezdése értelmében a helyi önkormányzat rendeletben valamennyi felsőfokú végzettségű, valamint érettségivel rendelkező köztisztviselőnek a tárgyévre vonatkozóan illetménykiegészítést állapíthat meg. Mivel a Kttv. fenti rendelkezése értelmében az illetménykiegészítést a tárgyévre kell és lehet megállapítani, az illetménykiegészítés 2025. évre történő biztosítása érdekében a Képviselő-testületnek önkormányzati rendeletben kell szabályoznia a 2025. évben alkalmazandó illetménykiegészítést.
 
2. §-hoz
A Magyarország központi költségvetésről szóló törvény a helyi önkormányzatok számára lehetővé tette, hogy az önkormányzati hivatalban foglalkoztatott köztisztviselők vonatkozásában – a közszolgálati tisztviselőkről szóló 2011. évi CXCIX. törvényben foglaltaktól eltérően – magasabb összegben állapítsák meg az illetményalapot. Ajka Város Önkormányzata Képviselő-testülete a rendelet 2. §-ában a köztisztviselői illetményalap összegét 61.000 Ft-ról 70.000 Ft- ra emeli meg. 
 
3. §-hoz
Jogszabály változás miatt szükségessé vált a címzetes főjegyzői juttatásra vonatkozó rendelkezések Közszolgálati Szabályzattal való összhangjának biztosítása.
 
  
4-5. §-hoz
A rendelet hatályba lépésének és az egyes rendelkezések alkalmazásának kezdő időpontját rögzíti.

